Ulla Tørnæs (V), 1998-05-06:
Indgreb i lovlige konflikter på arbejdsmarkedet er heldigvis sjældent på Folketingets dagsorden.
Det er aldrig nogen behagelig situation at skulle gribe ind i et forhandlingsforløb på arbejdsmarkedet.
Det er således Venstres grundopfattelse, at spørgsmål vedrørende løn- og arbejdsforhold skal løses af arbejdsmarkedets parter uden Folketingets indblanding.
Det ønsker vi at holde fast i.
Det er derfor dybt beklageligt, at arbejdsmarkedets parter ikke har kunnet løse deres helt centrale opgave, så meget desto mere fordi der netop i det aktuelle tilfælde er tale om, at der rent faktisk var indgået aftaler dækkende hele 98 pct. af områderne, inden forhandlingerne om en mæglingsskitse blev indledt.
De seneste dages udvikling har vist, at forhandlingerne desværre er gået i hårdknude med det resultat, at vi nu har oplevet, at det danske samfund har været berørt af strejker og lockouter i snart to uger og uden udsigt til en snarlig løsning, strejker, der betyder, at elever ikke har kunnet følge undervisningen i skolen, at hospitaler ikke kan arbejde
fuldt forsvarligt på grund af manglende rengøring
, hvilket betyder, at endnu flere er kommet på de i forvejen alt for lange ventelister.
Endelig har vi oplevet, hvordan dyrevelfærden lider væsentlig skade under konflikten, ja, listen over ulemper og skadevirkninger bliver længere og længere for hver dag, konflikten får lov at løbe.
På trods af at vi helst havde set, at parterne selv havde løst konflikten,
vil Venstre støtte regeringens forslag om et lovindgreb, der bringer konflikten til øjeblikkeligt ophør.
Vi mener ikke, det er forsvarligt at lade konflikten fortsætte med risiko for yderligere alvorlige skadevirkninger for det danske samfund, og det er således nødtvungent, at Folketinget nu bringer konflikten til ophør, idet vi har måttet konstatere, at parterne desværre ikke har kunnet løse opgaven selv.
Vi finder det rigtigt at give indgrebet et familiepolitisk sigte ved at indføre ekstra fridage for børnefamilier.
Venstres støtte til indgrebet sker under forudsætning af, at indgrebet under ingen omstændigheder må forringe virksomhedernes konkurrenceevne.
Derfor er det en klar forudsætning for vores støtte til forslaget, at virksomhederne kompenseres for den ekstra omkostning, ved at vi fjerner sygeskatten.
Venstre mener, der er behov for en forbedring af dansk erhvervslivs konkurrenceevne.
Vi oplever i øjeblikket, hvordan specielt betalingsbalancen er under stærkt pres, og i går blev diskontoen også hævet.
Jeg bliver derfor nødt til at bede arbejdsministeren her fra Folketingets talerstol tilkendegive, at regeringen vil efterleve afsnittet i lovforslagets bemærkninger, hvori det nævnes, at regeringen ikke vil lægge op til politiske beslutninger, der øger arbejdsgivernes lønomkostninger i de to år, som overenskomsterne omfatter.
Med andre ord: Vi ønsker en håndfæstning fra regeringen på, at målsætningen for de kommende års økonomiske politik er en forbedring af dansk erhvervslivs konkurrenceevne, og det vil jeg gerne bede ministeren bekræfte her fra Folketingets talerstol i dag.
Til slut skal jeg også bede ministeren redegøre for, hvorfor man i lovforslaget ikke har taget højde for de områder, der endnu ikke er færdigforhandlet.
Venstre kan ikke acceptere, at vi på trods af vedtagelsen af det foreliggende indgreb alligevel kan risikere, at der udbryder konflikt på andre områder om et par uger, en konflikt, der muligvis kan medføre sympatikonflikter og dermed have indflydelse på brede dele af samfundet.
Jeg skal derfor opfordre regeringen til at sikre, at vi ikke risikerer at havne i en sådan situation.
Med disse bemærkninger skal jeg på Venstres folketingsgruppes vegne give Venstres tilslutning til forslaget, og vi ser frem til udvalgsarbejdet med forslaget.